รัฐบาลมุ่งมั่นแก้ปัญหาที่ดินทำกิน การใช้ประโยชน์ที่ดินป่าชายเลนชุมชนเมือง อย่างต่อเนื่อง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามผลการดำเนินงานการแก้ไขปัญหาการใช้ประโยชน์ที่ดินป่าชายเลนชุมชนเมือง จังหวัดระนอง ณ ลานอเนกประสงค์ หน้าเทศบาลเมืองระนองในโอกาสเดินทางมาตรวจติดตามผลการดำเนินงานตามนโยบายรัฐบาลนายกรัฐมนตรี ติดตามผลการดำเนินงานการแก้ไขปัญหาการใช้ประโยชน์ที่ดินป่าชายเลนชุมชนเมืองจังหวัดระนอง ซึ่งป่าชายเลนในอดีตได้มีการอนุญาตให้ทำเหมืองแร่ และมีสภาพเสื่อมโทรม หมดสภาพ ประชาชนจึงเข้าจับจอง ครอบครองทำประโยชน์เป็นที่อยู่อาศัย ร้านค้า แพปลา สถานประกอบการ สถานที่ราชการ เป็นต้น ซึ่งถือเป็นแหล่งเศรษฐกิจสำคัญของจังหวัด ในปัจจุบันจังหวัดระนองได้มอบให้ อบจ.ดำเนินการขออนุญาตใช้ประโยชน์พื้นที่จากกรมป่าไม้เพื่อจัดให้ประชาชนเช่าและอยู่อาศัย และจัดให้เป็นย่านการค้าและอุตสาหกรรม จำนวน 2 แปลง และเทศบาลเมืองระนอง 1 แปลง รวมเนื้อที่ 484 ไร่นายกรัฐมนตรี มอบหมาย กระทรวงทรัพยากรธรรมชาติและสิ่งแวดล้อม แก้ไขปัญหาให้แก่ประชาชน ซึ่งคณะกรรมการนโยบายที่ดินแห่งชาติ (คทช.) มีมติเห็นชอบแนวทางการแก้ไขปัญหาการใช้ประโยชน์ที่ดินป่าชายเลนชุมชนเมืองระนอง จังหวัดระนอง เพื่อแก้ไขปัญหาการใช้ประโยชน์ที่ดินป่าชายเลนชุมชนเมืองระนองและบรรเทาความเดือดร้อนของประชาชนในพื้นที่